שני משחקים שיחקה עד כה מ.ס אשדוד במסגרת גביע הטוטו, מול רעננה בבית ומכבי פ"ת, אשדוד טרם הבקיעה אחרי 180 דקות וגם לא ניצחה.
הערב (ד', אשדוד, 21:00) תהיה לקבוצה של מילבסקי להראות את היכולת שלה שוב רגע לפני הליגה במשחק מול הפועל ת"א.
עוד בטרם החלה העונה, אשדוד כבר סובלת מפציעות, מי שלא יוכל ליטול חלק במשחק הוא הקשר רן רובין, שהצטרף בשבוע שעבר, נפצע באחד האימונים והתגלה כי קרע את הרצועה הצולבת.
רובין ינותח בחודש הבא ולאחר מכן יחל בהליך השיקום הארוך. שחקן הכנף הצרפתי רומן הבראן סיכם בקבוצה, אך ישותף כנבחן בינתיים.
גם קינדה ומונד חסרים בסגל ובקבוצה מקווים שברגע שהשניים יחזרו הקבוצה תראה אחרת לגמרי.
"הגענו לחלק השלישי והאחרון בהכנה לליגה, ובניגוד למשחק האחרון מול מכבי פתח תקוה, הפעם אשתמש בשחקנים החזקים ביותר שיעמדו לרשותי", אמר המאמן המקדוני לקראת המשחק.
"אנחנו בשלבים הסופיים של גיבוש הסגל, כאשר בלם וחלוץ יגיעו בוודאות ובקרוב נקבל חזרה גם את תום מונד וגדי קינדה. מה שייתן לנו קבוצה מאוזנת".
בנוסף, מי שבדרכו החוצה באופן סופי הוא החלוץ מאוריסיו ששוחח עם המאמן מילבסקי במהלך השבוע ובשיחה נאמר לחלוץ שהוא לא בתוכניות וראשי לחפש קבוצה אחרת.
מילבסקי החליט להעניק הזדמנות למאוריסיו במחנה האימונים ובאימוני טרום העונה, אך החלוץ לא הרשים את מילבסקי שהחליט לוותר עליו ולחפש אופציות אחרות.
מאוריסיו מחזיק בחוזה לעונה הקרובה, אך באשדוד מאמינים שהם יגיעו להבנות עם השחקן והוא לא יאחז בחוזה שלו.
מנגד, הפועל ת"א מגיעה למשחק כמוליכת בית ב' של גביע הטוטו. ניצחון עשוי להבטיח לה את המקום הראשון והכרטיס לחצי הגמר.
רמזי ספורי המורחק יחסר לקובי רפואה, כשבמקומו יחזור להרכב רועי זיקרי. עומר דמארי יקבל לראשונה את המקום ב-11 ויאפשר מנוחה לפייסל מוליץ', כשגם שי אליאס הצעיר צפוי לפתוח על חשבון רוג'ר הברזילאי. אריק ינקו ואוראל דגני הפצועים ייעדרו אף הם.
הרכב משוער אשדוד: יואב ג'רפי, יצחק אספה, עמית ביטון, בן אל אדרי, קרלו ברוצ'יץ', לאונרד אווסו, יובל יעקובוביץ', דן ביטון, פיליפ קנז'ביץ', בנצי מושל, דודו ביטון.
הרכב משוער הפועל ת"א: רובי לבקוביץ', עידן כהן, אדי גוטליב, רז שלמה, מרווין פרסמן, שי אליאס, ניר לקס, אמיר עגייב, רועי זיקרי, אחמד עאבד, עומר דמארי.